หลี่ ฉางชุน

หลี่ ฉางชุน (เกิด 1 กุมภาพันธ์ ค.ศ. 1944) เป็นนักการเมืองชาวจีนเกษียณอายุและอดีตผู้นำอาวุโสของพรรคคอมมิวนิสต์จีน เขาเคยดำรงตำแหน่งในคณะกรรมาธิการสามัญประจำกรมการเมือง คณะผู้นำระดับสูงของพรรค และเป็นเจ้าหน้าที่ระดับสูงสุดที่รับผิดชอบด้านการโฆษณาชวนเชื่อระหว่าง ค.ศ. 2002 ถึง 2012 เขายังเคยดำรงตำแหน่งประธานคณะกรรมการแนะแนวเพื่อการสร้างอารยธรรมทางจิตวิญญาณส่วนกลางพรรคคอมมิวนิสต์จีน หัวหน้าด้านการโฆษณาชวนเชื่อและประชาสัมพันธ์โดยพฤตินัย
หลี่มีเส้นทางการเมืองที่หลากหลายครอบคลุมถึงสามมณฑล โดยเริ่มจากการเป็นผู้ว่าการมณฑลเหลียวหนิง ต่อมาเป็นเลขาธิการพรรคประจำมณฑลเหอหนาน และหลังจากนั้นเป็นเลขาธิการคณะกรรมาธิการพรรคคอมมิวนิสต์จีนประจำมณฑลกวางตุ้ง ก่อนจะได้รับเลื่อนตำแหน่งขึ้นสู่ผู้นำระดับประเทศใน ค.ศ. 2002 และเกษียณอายุใน ค.ศ. 2012
ประวัติ.
ชีวิตช่วงต้นและอาชีพ.
หลี่ ฉางชุนเกิดเมื่อเดือนกุมภาพันธ์ ค.ศ. 1944 ที่ต้าเหลียน มณฑลเหลียวหนิงในปัจจุบัน ซึ่งในขณะนั้นอยู่ภายใต้การปกครองของจักรวรรดิญี่ปุ่นในฐานะ "ไดเรน" อาณานิคมเช่าคันโต เขาเข้าร่วมพรรคคอมมิวนิสต์จีนใน ค.ศ. 1965 และสำเร็จการศึกษาระดับปริญญาตรีสาขาวิศวกรรมไฟฟ้าจากสถาบันเทคโนโลยีฮาร์บินใน ค.ศ. 1966 ใน ค.ศ. 1983 ขณะอายุ 39 ปี เขากลายเป็นนายกเทศมนตรีและเลขาธิการพรรคที่มีอายุน้อยที่สุดประจำเมืองใหญ่ เฉิ่นหยาง ซึ่งเป็นเมืองหลวงของมณฑลเหลียวหนิง และใน ค.ศ. 1982 เขายังได้รับแต่งตั้งเป็นสมาชิกสำรองของคณะกรรมาธิการกลางพรรคคอมมิวนิสต์จีนขณะอายุ 38 ปี ซึ่งเป็นสมาชิกที่อายุน้อยที่สุดในขณะนั้น ใน ค.ศ. 1987 เขาดำรงตำแหน่งผู้ว่าการมณฑลเหลียวหนิงจนถึง ค.ศ. 1990 ในฐานะผู้ว่าการ เขาผลักดันให้มีการก่อสร้างทางด่วนสายแรกของจีนแผ่นดินใหญ่ในมณฑลเหลียวหนิง เชื่อมระหว่างเฉิ่นหยางและต้าเหลียน นอกจากนี้ หลี่ยังส่งเสริมการปฏิรูปรัฐวิสาหกิจ โดยมีเป้าหมายที่จะลดการมีส่วนร่วมของภาครัฐในการดำเนินงานของวิสาหกิจเหล่านั้น
หลังเลขาธิการใหญ่จ้าว จื่อหยางถูกกวาดล้างออกจากตำแหน่งผู้นำพรรคใน ค.ศ. 1989 จากผลพวงของการประท้วงที่จัตุรัสเทียนอันเหมินในปีเดียวกันนั้น ในตอนแรก หลี่ก็ถูกคาดว่าน่าจะถูกปลดออกจากตำแหน่งผู้นำด้วยเช่นกันเนื่องจากเขาเป็นผู้สนับสนุนของจ้าว แต่การปรากฏตัวของหลี่ทางโทรทัศน์ของรัฐในอีกไม่กี่สัปดาห์ต่อมาแสดงให้เห็นว่าเรื่องดังกล่าวไม่เป็นความจริง
ใน ค.ศ. 1990 หลี่ถูกย้ายจากงานในมณฑลเหลียวหนิงไปทำงานในมณฑลเหอหนานตอนกลาง ในบันทึกความทรงจำของเขา หลี่เล่าว่าเขาไม่ได้เตรียมตัวมาอย่างดีสำหรับงานใหม่และรู้สึกคิดถึงบ้าน ทางการส่วนกลางไม่ได้แจ้งเขาล่วงหน้ามากนักเกี่ยวกับการย้าย และไม่ได้บอกเหตุผลว่าทำไมถึงถูกย้าย หรืออำนวยความสะดวกในกระบวนการเปลี่ยนผ่านที่ราบรื่น ส่งผลให้หลี่วิพากษ์วิจารณ์กระบวนการย้ายของพรรคอยู่บ้าง แต่เขาก็ยอมรับงานใหม่ของเขาแต่โดยดี เขาสืบทอดตำแหน่งผู้ว่าการมณฑลเหอหนานต่อจากเฉิง เหวย์เกา ซึ่งถูกย้ายไปมณฑลเหอเป่ย์ในฐานะส่วนหนึ่งของ "การสับเปลี่ยนผู้นำ" สามมณฑลที่จัดขึ้นโดยผู้นำของพรรค เหอหนานซึ่งเป็นมณฑลเกษตรกรรมที่มีประชากรหนาแน่นและไม่มีฐานอุตสาหกรรมที่แข็งแกร่ง ทำให้หลี่ต้องเผชิญกับความท้าทายที่สำคัญ และหลี่ก็รู้สึกไม่สบายใจในการตั้งรกรากในบ้านใหม่ของเขา
สองปีต่อมา ใน ค.ศ. 1992 หลี่ได้รับแต่งตั้งเป็นหัวหน้าพรรคประจำมณฑลเหอหนาน ซึ่งเป็นงานแรกของหลี่ในตำแหน่ง "ผู้รับผิดชอบสูงสุด" ของมณฑล การที่เขาคุ้นเคยกับการรับรัฐการในฝ่ายปกครอง ทำให้การทำงานในเหอหนานเป็นประสบการณ์ครั้งแรกที่เขาเป็นผู้ดูแลกิจการพรรค หลี่กล่าวว่าในตอนแรกการเป็นผู้นำสูงสุดในมณฑลทำให้เขาอึดอัดใจ เนื่องจากต้องแบกรับความรับผิดชอบทั้งหมด โดยเฉพาะในช่วงเวลาที่มณฑลอื่น ๆ กำลังพัฒนาเศรษฐกิจอย่างรวดเร็วกว่าเหอหนาน โดยรวมแล้ว การทำงานในเหอหนานของเขาถูกมองว่าอยู่ในระดับปานกลาง รายได้ในชนบทซบเซาในช่วงที่เขาดำรงตำแหน่ง และรัฐบาลของเขาก็ถูกวิพากษ์วิจารณ์ถึงบทบาทในเศรษฐกิจพลาสมา ซึ่งเกษตรกรได้รับการสนับสนุนให้บริจาคเลือดด้วยวิธีที่ไม่ปลอดภัย ทำให้เกิดการระบาดของ HIV/AIDS ครั้งใหญ่ที่สุดในประเทศจีน
กวางตุ้ง.
หลี่ได้รับเลื่อนตำแหน่งสู่กรมการเมืองพรรคคอมมิวนิสต์จีนใน ค.ศ. 19962540 ส่วนใหญ่เป็นเพราะเขาได้รับการอุปถัมภ์จากผู้นำสูงสุดและเลขาธิการใหญ่เจียง เจ๋อหมิน ในบันทึกความทรงจำของเขา หลี่กล่าวว่าเขารู้สึกประหลาดใจที่ได้รับแต่งตั้งเป็นกรมการเมือง ใน ค.ศ. 1998 เจียงส่งหลี่ไปดำรงตำแหน่งเลขาธิการพรรคประจำมณฑลกวางตุ้ง กล่าวกันว่าเจียงต้องการใช้หลี่เป็นผู้ถ่วงดุลอำนาจการเมืองในท้องถิ่นที่ฝังรากลึก ซึ่งส่วนใหญ่ประกอบด้วยชาวพื้นเมืองในมณฑลนี้ ในกวางตุ้ง หลี่ได้ปราบปรามการทุจริตเพื่อ "จัดระเบียบองค์กร" ในช่วงวิกฤตการณ์การเงินในเอเชีย ค.ศ. 1997 หลี่ตั้งคณะทำงานเฉพาะกิจเพื่อประเมินว่าจะทำอย่างไรกับหนี้เสียที่บริษัทการเงินที่ใหญ่ที่สุดสองแห่งของมณฑลเป็นหนี้อยู่ เขาตั้งหวัง ฉีชาน อดีตรองผู้ว่าการธนาคารกลาง ให้ดูแลคณะทำงานดังกล่าว หลี่ได้ปรับปรุงภาคการธนาคารในท้องถิ่นและปิดสหภาพและหน่วยงานสินเชื่อท้องถิ่นจำนวนมาก เขายังเพิ่มการเข้าถึงระบบความช่วยเหลือทางกฎหมายสำหรับคนยากจนในมณฑล การดำรงตำแหน่งของเขาในกวางตุ้งถูกมองว่าประสบความสำเร็จอย่างมาก โดยสามารถเลี่ยงผลกระทบจากวิกฤตการณ์การเงินในเอเชียและยังนำกวางตุ้งกลับมาอยู่ภายใต้การควบคุมทางการเมืองของผู้นำส่วนกลางภายใต้เจียง เจ๋อหมินหลังลดบทบาทเจ้าหน้าที่ท้องถิ่นจำนวนมากที่ได้รับการสนับสนุนจากเย่ เสฺวี่ยนผิง อดีตผู้ว่าการมณฑลกวางตุ้งและลูแชายคนโตของจอมพลเย่ เจี้ยนอิง
การดำรงตำแหน่งของหลี่ในกวางตุ้งทำให้เขากลายเป็นคนโปรดคนหนึ่งของเจียงและด้วยเหตุนี้เจียงจึงเตรียมจะปั้นเขาให้สืบทอดตำแหน่งนายกรัฐมนตรีคนต่อไปเมื่อจู หรงจี นายกรัฐมนตรีคนปัจจุบัน มีกำหนดจะเกษียณอายุใน ค.ศ. 2003 อย่างไรก็ตาม จูชื่นชอบเวิน เจียเป่าสำหรับตำแหน่งนายกรัฐมนตรีมากกว่า และวิพากษ์วิจารณ์หลี่เกี่ยวกับการจัดการ "คดีฉ้อโกงคืนเงินภาษีส่งออก" ในซัวเถาเมื่อ ค.ศ. 2000 ซึ่งเกิดขึ้นในระหว่างที่หลี่ดำรงตำแหน่งหัวหน้าพรรคประจำมณฑลกวางตุ้ง ในท้ายที่สุด เวินก็ชนะการแข่งขันนี้และได้เป็นนายกรัฐมนตรีของจีนในเดือนมีนาคม ค.ศ. 2003 ความตั้งใจของหลี่ที่จะผลักดันหวง ลี่หม่าน เพื่อนหญิงของเจียง และถูกมองว่าไม่มีความสามารถ ให้ขึ้นสู่ตำแหน่งหัวหน้าพรรคของเชินเจิ้น ก็กลายเป็นประเด็นสำคัญสำหรับฝ่ายตรงข้ามทางการเมืองของ เจียง
คณะกรรมาธิการสามัญกรมการเมือง.
ในขณะที่เจียงลงจากตำแหน่งเลขาธิการใหญ่พรรคคอมมิวนิสต์จีนใน ค.ศ. 2002 หลี่ก็ได้รับตั้งเป็นสมาชิกคณะกรรมาธิการสามัญประจำกรมการเมืองตามที่คาดไว้ ผู้สังเกตการณ์การเมืองมองว่าหลี่เป็นคนในสังกัดของเจียงอย่างชัดเจน เขาถูกมองว่าเป็นหนึ่งใน "ผู้ที่ได้รับแต่งตั้ง" ให้เข้ามาในคณะกรรมาธิการสูงสุดนี้โดยการสนับสนุนของเจียง เช่นเดียวกับเจี่ย ชิ่งหลินและหวง จฺวี๋ ที่จงรักภักดีต่อเจียงอย่างเหนียวแน่น ในบรรดาสมาชิกใหม่ 9 คนของคณะกรรมาธิกาสามัญฯ หลี่ถูกจัดให้อยู่ในลำดับที่ 8 โดยได้รับมอบหมายให้ดูแลหน่วยงานของพรรคที่เกี่ยวข้องกับการโฆษณาชวนเชื่อและอุดมการณ์ โดยไม่ได้มีตำแหน่งทางการหรือตำแหน่งในรัฐบาลอื่น ๆ อีกเลย
หลี่เป็นหัวหน้าฝ่ายโฆษณาชวนเชื่อคนแรกที่กำกับดูแลการเติบโตของอินเทอร์เน็ตในจีน และด้วยเหตุนี้เขาจึงถูกมองว่าเป็นผู้บุกเบิกการพัฒนาระบบเซ็นเซอร์อินเทอร์เน็ตที่ขยายวงกว้างมากขึ้นเรื่อย ๆ ตลอดระยะเวลาที่เขาดำรงตำแหน่ง ในเดือนตุลาคม ค.ศ. 2007 ในการประชุมสภาแห่งชาติพรรคคอมมิวนิสต์จีนครั้งที่ 17 มีการประกาศว่าหลี่ซึ่งขณะนั้นอายุ 63 ปี (ต่ำกว่าเกณฑ์เกษียณอายุอย่างไม่เป็นทางการสำหรับสมาชิกคณะกรรมาธิการสามัญประจำกรมการเมืองที่ 67 ปี) จะดำรงตำแหน่งหัวหน้าฝ่ายโฆษณาชวนเชื่อต่อไปอีกวาระหนึ่ง นอกจากนี้ ลำดับอาวุโสของหลี่ยังได้รับการเลื่อนจากอันดับที่ 8 ขึ้นมาเป็นอันดับที่ 5 ซึ่งอยู่หน้าสี จิ้นผิง ผู้ที่ถูกคาดหมายให้เป็นผู้สืบทอดอำนาจจากหู จิ่นเทา
มีการคาดหวังอย่างสูงในหมู่คนบางส่วนในวงการสื่อว่าหลี่จะส่งสัญญาณการเปลี่ยนแปลงที่เป็นเสรีนิยมมากขึ้นจากข้อจำกัดของติง กวนเกิง อดีตหัวหน้าฝ่ายโฆษณาชวนเชื่อ หลี่เคยกล่าวสุนทรพจน์ครั้งสำคัญที่สนับสนุนให้สื่อ "ใกล้ชิดกับประชาชน" และเหตุการณ์จริง "แทนที่จะทำตามคำสั่งของพรรคอย่างเครื่องจักร" หลี่ยังถูกมองว่าเป็นผู้นำการปฏิรูปด้วยผลงานของเขาในกวางตุ้ง ซึ่งเขาไม่กลัวที่จะจัดการกับผลประโยชน์ที่ฝังรากลึกและแนะนำการปฏิรูปเศรษฐกิจแบบตลาดเพิ่มเติม อย่างไรก็ตาม ความหวังนั้นอยู่ได้ไม่นาน หลังกรมโฆษณาชวนเชื่อกลางเริ่มสั่งปิดหนังสือพิมพ์ ไล่นักข่าว และไม่อนุญาตให้บริษัทต่างชาติผลิตเนื้อหาสำหรับสถานีโทรทัศน์ในจีน บรรณาธิการหลายคนถูกลงโทษและหลี่ ฉางชุน "เริ่มมีท่าทีและการกระทำเหมือนติง กวนเกิง"
ในตำแหน่งหัวหน้าฝ่ายโฆษณาชวนเชื่อของจีนตั้งแต่ มีการกล่าวว่าหลี่ได้มีส่วนสำคัญอย่างมากในนโยบายการเซ็นเซอร์ของจีน และมักสั่งให้สื่อต่าง ๆ ลดความสำคัญหรือระงับการรายงานข่าวเกี่ยวกับเหตุการณ์บางอย่าง ใน ค.ศ. 2006 เขาบอกกับสมาชิกสมาคมนักข่าวแห่งประเทศจีนว่า "ให้รวมตัวกันอย่างใกล้ชิดเพื่อสนับสนุนการทำงานโดยรวมของพรรคและรัฐ" หลี่อนุมัติการก่อสร้างพิพิธภัณฑสถานแห่งชาติใน ค.ศ. 2006 หลังมีข้อพิพาทและความล่าช้าในการก่อสร้างมาอย่างต่อเนื่อง และเขายังเป็นแขกผู้มีเกียรติในพิธีเปิดศูนย์ศิลปะการแสดงแห่งชาติอีกด้วย
หลี่ให้การสนับสนุนโครงการสร้างสรรค์หลายโครงการที่อาจถูกรัฐบาลเซ็นเซอร์ได้ เขาสนับสนุน "Zen Shaolin" รายการแสดงดนตรี การเต้นรำ และศิลปะการต่อสู้ที่มุ่งเพิ่มการท่องเที่ยวที่เปิดตัวใน ค.ศ. 2006 ในเหอหนาน แม้ผู้ผลิตจะกังวลว่าการเฉลิมฉลองศาสนาและดนตรีศักดิ์สิทธิ์จะถูกรัฐบาลคัดค้าน หลี่อนุญาตให้ภาพยนตร์ "Nanking! Nanking!" โดยลู่ ชวน ที่ฉายใน ค.ศ. 2009 สามารถฉายต่อไปในโรงภาพยนตร์ได้ ท่ามกลางแรงกดดันอย่างหนักจากกลุ่มชาตินิยมที่ไม่เห็นด้วยกับการที่ภาพยนตร์เรื่องนี้แสดงให้เห็นตัวละครทหารญี่ปุ่นในแง่มุมน่าเห็นใจ ภาพยนตร์เรื่องนี้เป็นหนึ่งในสิบเรื่องที่ได้รับเลือกให้ฉายเพื่อเฉลิมฉลองครบรอบ 60 ปีการก่อตั้งสาธารณรัฐประชาชนจีน
ในเดือนพฤษภาคม ค.ศ. 2009 นักการทูตสหรัฐได้รายงานผ่านโทรเลขที่รั่วไหลในภายหลังว่าหลี่เป็นตัวการสำคัญที่อยู่เบื้องหลังแรงกดดันครั้งใหม่ของจีนต่อกูเกิลเพื่อให้ปฏิบัติตามกฎหมายเซ็นเซอร์ของจีน มีรายงานว่าหลี่ไม่พอใจที่ผลการค้นหาชื่อของเขาและลูก ๆ ในกูเกิลเวอร์ชันจีนมีเนื้อหาวิพากษ์วิจารณ์พวกเขา ต่อมาเขาสั่งให้บริษัทจีนขนาดใหญ่ยุติการทำธุรกิจกับกูเกิลและแหล่งข่าวรายหนึ่งที่มีความเชื่อมโยงกับชนชั้นนำทางการเมืองอ้างว่าหลี่สั่งให้มีการโจมตีทางไซเบอร์ต่อกูเกิลเพื่อเป็นการตอบโต้ ใน ค.ศ. 2009 ในงานสัมมนาเชิงทฤษฎีเพื่อรำลึกถึงวาระครบรอบ 30 ปีของการประชุมเต็มคณะครั้งที่ 3 ของคณะกรรมาธิการกลางพรรคคอมมิวนิสต์จีนชุดที่ 11 หลี่ได้บัญญัติ "หกเหตุผล" ขึ้นมา โดยยืนยันความสำคัญสูงสุดทางการเมืองของพรรคคอมมิวนิสต์จีน "หกเหตุผล" นี้ถูกมองว่าเป็นการโต้กลับคำปราศรัยของนายกรัฐมนตรีเวิน เจียเป่าที่สนับสนุนค่านิยมสากล
ในเดือนมิถุนายน ค.ศ. 2012 หลี่กล่าวสุนทรพจน์ในงานสัมมนาทฤษฎีการเมือง โดยเขาเน้นย้ำความสำคัญของการทำให้ลัทธิมากซ์แบบจีนเป็นที่นิยม เขากล่าวว่าการทำเช่นนั้นเป็นสิ่งสำคัญเพื่อ "เสริมสร้างศรัทธาของสาธารณชนต่อทฤษฎีการเมืองของประเทศท่ามกลางความขัดแย้งทางสังคม" และเพื่อ "ตอบข้อสงสัยของสาธารณชน สร้างฉันทามติ และสร้างพลัง"
หลี่เกษียณจากคณะกรรมาธิการสามัญประจำกรมการเมืองใน ค.ศ. 2012 เมื่อหลิว ยฺหวินชานขึ้นมารับตำแหน่งหัวหน้าฝ่ายโฆษณาชวนเชื่อแทนเขา
ชีวิตส่วนตัว.
หลี่แต่งงานกับจาง ชูหรง  เพื่อนสมัยเรียนมหาวิทยาลัย เธอเป็นวิศวกร